రక్తం
సగటున 70 కిలోలు తూగే మగవాడి శరీరంలో సుమారు అయుదున్నర లీటర్ల రక్తం ఉంటే, సగటున 50 కిలోలు తూగే ఆడవారి శరీరంలో మూడున్నర లీటర్ల రక్తం ఉంటుంది. కనుక సగటు మగవాడి శరీరం లోని అయిదున్నర లీటర్ల రక్తంలో సుమారు నాలుగుంపావు లీటర్లు నీళ్ళే. ఈ నీరు 37 డిగ్రీల శరీర ఉష్ణోగ్రత దగ్గర ఉంటుంది. ఈ ఉష్ణోగ్రత దగ్గర ఉన్న ఒక లీటరు నీటిలో సుమారు 7 మిల్లీగ్రాముల ఆమ్లజని కరుగుతుంది. ఈ 7 ని నాలుగుంపావు చేత గుణిస్తే ఊరమరగా 30 మిల్లీగ్రాములు వస్తుంది. కనుక మనం పీల్చే గాలిలోని ఆమ్లజని సుమారు 30 మిల్లీగ్రాముల ప్రాప్తికి శరీరంలోని రక్తంలో కరుగుతుంది. కాని ఒక సగటు మనిషికి, పరిశ్రమ లేకుండా కదలకుండా కూర్చున్న మనిషికి, బతకటానికి సెకండు ఒక్కంటికి ఆరున్నర మిల్లీగ్రాముల ఆమ్లజని సరఫరా ఉండాలి; లేక పోతే ఆ శాల్తీ బతకదు. ఈ లెక్కని శరీరంలోని రక్తంలోని నీటిలో కరిగి ఉన్న ఆమ్లజని నాలుగున్నర సెకండ్లలో ఖర్చు అయిపోతుంది. కాని మనం ముక్కు మూసుకుని, గాలి పీల్చకుండా నాలుగున్నర సెకండ్ల కంటే ఎక్కువ కాలమే బతకగలం. నీటిలో బుడక పెట్టి ఒక నిమిషం ఉండటం కష్టం కాదు. అనుభవం ఉన్న వాళ్ళు రెండు నిమిషాలు కూడా ఉండగలరు. వీరికి ఆమ్లజని సరఫరా ఎక్కడ నుండి వస్తున్నట్లు? ఈ ప్రశ్నకి సమాధానంగా ప్రయోగం చేసి ఒక విషయం నిర్ధారణ చెయ్యవచ్చు. నిజానికి లీటరు రక్తంలో 285 మిల్లీగ్రాముల ఆమ్లజని కరిగి ఉంటుంది. లీటరు నీటిలో 7 మిల్లీగ్రాములే కరిగి ఉన్నప్పుడు, ఈ మిగతా ఆమ్లజని ఎక్కడ దాగున్నట్లు? ఈ మిగతా ఆమ్లజని రక్తచందురంలో దాగి ఉంటుంది. మరొక విధంగా చెప్పాలంటే, ప్రతి రక్తందురం బణువు తనలో నాలుగు ఆమ్లజని అణువులని ఇముడ్చుకుని ఊపిరితిత్తుల నుండి శరీరం నలుమూలలకీ తీసికెళ్ళ ఉంది.
ప్రసరణ వ్యవస్థ
గుండె, రక్తము, మరియు రక్త నాళములు మానవ ప్రసరణ వ్యవస్థలో ముఖ్య భాగములు. ప్రసరణ వ్యవస్థలో ఇవి ఉంటాయి: పుపుస ప్రసరణం, ఊపిరితిత్తుల గుండా ఒక "ఉచ్చు" ఇక్కడే రక్తం ఆమ్లజనీకృతమవుతుంది; మరియు దైహిక ప్రసరణం, ఆమ్లజనీకృతమైన రక్తాన్ని అందించటానికి మిగిలిన శరీరం గుండా ఒక "ఉచ్చు". ఒక సాధారణ వ్యక్తిలో ఐదు నుండి ఆరు క్వార్ట్ల (సుమారు 4.7 నుండి 5.7 లీటర్లు) రక్తం ఉంటుంది, ఇందులో రక్తపు రసి, ఎర్ర రక్త కణములు, తెల్ల రక్త కణములు, మరియు ప్లేట్లెట్స్ (రక్తం గడ్డ కట్టటానికి సహాయ పడే కణాలు) ఉంటాయి. గుండె పనిచేస్తూ ఉండేందుకు అవసరమైన పోషకాలను అందించేందుకు జీర్ణ వ్యవస్థ ప్రసరణ వ్యవస్థతో కలిసి పనిచేస్తుంది.